林景思寄贈五言以長句謝之
作者：楊萬里
朝代：宋

paragraphs: 華亭沈虞卿，惠山尤延之。
每見無雜語，只說林景思。
試問景思有何好，佳句驚人人絕倒。
句句飛從月外來，可羞王公薦穹昊。
若人乘雲駕天風，秋衣剪菊裁芙蓉。
暮宿銀漢朝蓬宮，我欲從之東海東。
西湖柳色二三月，相逢一笑冠纓絕。
醉招和靖叫東坡，一吸西湖湖欲竭。
我醉自眠君自顛，路人往往指作仙。
此輩何曾識此樂，識與不識俱可憐。
別時花開今已落，思君令人瘦如鶴。
夢裏隨君携酒瓢，同登天台度石橋。
瀑泉界天瀉雲窟，長松拔地攙煙霄。
與君聯句章未了，帝城鐘動西峰曉。
海風吹墮珊瑚枝，乃是先生寄我詩。
火雲燒江江水沸，君詩清涼過於水。
定知來自雪巢底，恍然坐我天台寺。